Die Slagtersnek-rebellie word deur vier gedenktekens in herinnering geroep. Hulle het 'n beduidende rol gespeel in die ontwaking van Afrikaner-nasionalisme. Op 10 Oktober 1815 is Frederik Cornelis (Freek) Bezuidenhout op die plaas Silverbrook langs die Baviaansrivier deur 'n pandoer doodgeskiet. By die klipskeur waarin Bezuidenhout geskuil het, is 'n monumentjie opgerig en op sy graf lê 'n granietblok. Die twee gedenktekens is ongeveer 200 m van mekaar geleë en 16 km noord van die historiese plaas Glen Lynden op die pad tussen Bedford en Tarkastad. Die oprigting van die monumente en die ontwikkeling van die terrein was op aanbeveling van dr. E.G. Jansen en prof. S.P. Engelbrecht. P.S.M. de Klerk, 'n boer van die kontrei, het die ontwerp gedoen en die eerste steen is op 10 Oktober 1946 deur prof. J.C. van Rooy voor 'n skare van 400 gelê. Sedertdien is die feesterrein o.a. gebruik vir volksfeeste op Krugerdag, Heldedag en Geloftedag gereël deur die Reddingsdaadbond, die Voortrekkers en Rapportryers. Op 30 Oktober 1949 het Voortrekker-eeufeesvierings hier plaasgevind. Die NG gemeente Glen Lynden (Bedford) is eienaar van die terrein.